**Kresťanské spoločenstvo Milosť** alebo v širšom zmysle aj **Kresťanské spoločenstvá Slovenska** je spoločenstvo zaraďované do kresťanského letnično-charizmatického hnutia. Hlavný centrálny zbor KS Milosť je v Banskej Bystrici, ďalších 34 zborov alebo misijných skupín je v rôznych mestách Slovenska. Podobné prúdy v kresťanstve ako napríklad letnično-charizmatické hnutie, vznikali už aj v minulosti – vzišli z nich cirkvi ako Jednota bratská či Moravskí bratia, no dnes existujú aj v užších, najmä mládežníckych skupinách katolíckej cirkvi (ako tzv. charizmatická obnova). Tieto hnutia v minulosti vznikli pri tzv. vyliatí Ducha Svätého.

Teológia
--------

Kresťanské spoločenstvo Milosť sa hlási k hnutiu modernej kresťanskej reformácie (tzv. letnično-charizmatickému hnutiu). Uznávajú Apoštolské vyznanie viery a držia sa základných doktrín evanjelikálnych cirkví. Cirkev Kresťanské spoločenstvá Slovenska funguje na Slovensku ako občianske združenie od zániku Česko-Slovenska v roku 1993. Ide o kresťanskú charizmatickú novozmluvnú cirkev. Jej poslaním je podľa jej predstaviteľov, aby sa ľudia zmierili s Bohom, a tak viedli život na základe biblických princípov v súlade so židovsko-kresťanskou morálkou. Hlásia sa k Lausannskému prehláseniu viery z konferencie v Lausanne, Švajčiarsko v roku 1974 a stotožňujú sa s textom, ktorý je medzinárodným manifestom evanjelikálnych, letničných a charizmatických kresťanov zo 150 krajín.

Veria, že mocou Ducha Svätého sa život človeka premieňa tak, aby odrážal Kristov charakter. Ježiš je hlavou Cirkvi, Duch Svätý uskutočňuje Božiu vôľu na zemi až do Kristovho príchodu. Veriaci veria, že Biblia, obsahujúca 66 kníh, neobsahuje ani jednu chybu, ani protirečenie, a je záväznou a najvyššou autoritou kresťana. „Základom (ich) práce je teda dôkladné a systematické oboznamovanie verejnosti s textami Písma." Toto kresťanské spoločenstvo neuznáva krst detí ani niektoré nebiblické tradície, ktoré sú v rozpore s Písmom. Kresťanské spoločenstvo verí v krst úplným ponorením do vody, prijatý vedome, rovnako ako niektoré iné evanjelikálne cirkvi. Kresťanské spoločenstvo nemá žiadne formálne členstvo. Keďže letnično-charizmatické hnutie vychádza z evanjelikálnej reformácie, neuznávajú duchovnú autoritu pápeža (rímskeho biskupa), rozdelenie na laikov a klér, rituály. Veriaci, ktorí navštevujú toto spoločenstvo neuctievajú obrázky svätých, sochy, ružence alebo kríže. Keďže sa hlásia k neskoršej reformácii, nesúhlasia s niektorými bodmi učenia, ktoré pochádza z rímskokatolíckej a gréckokatolíckej, evanjelickej cirkvi, alebo z evangelikálnych cirkví. Ježiš má byť pre veriacich jedinou cestou k spaseniu, oslobodeniu a uzdraveniu. Hoci Panne Márii je daná úcta, nemodlia sa k nej - je považovaná iba za pozemskú matku Ježiša Krista, ktorá mala viac detí. Chorobu človeka nepovažuje spoločenstvo výlučne za dôsledok ľudského hriechu (ako mylne tvrdia niektoré zdroje), ale akceptuje aj prirodzené príčiny chorôb.

Cirkevný život
--------------

Bohoslužby bývajú hlavne v nedeľu; počas týždňa v závislosti od konkrétneho mesta.
Spoločenstvá organizujú aj modlitby a štúdium Biblie. Spoločenstvo organizuje aj letné tábory pre deti a pre mládež.

Na Veľkonočnú nedeľu 24. apríla 2011 sa v Bratislave konala jednodňová Konferencia Kresťanského spoločenstva. Bohoslužobné zhromaždenia, modlitby a vyučovanie Božieho slova boli spojené s akciou *Tanec vzkriesenia*, oslavou Zmŕtvychvstania Pána tancom. Osobné výpovede tvoria prominentnú časť webovej prezentácie spoločenstva. Kresťanské spoločenstvo Milosť voľne spolupracuje s maďarskou cirkvou Hit Gyülekezete, ktorá poskytuje študentom z rôznych denominácií aj nedenominačným kresťanom akreditované teologické vzdelanie v Akadémii Svätého Pavla v Budapešti, ktorá je druhou najväčšou teologickou akadémiou v Maďarsku. Zakladateľ cirkvi Hit Gyülekezete je Sándor Németh, ktorý spolupracoval s celosvetovo uznávaným nedenominačným biblickým učiteľom 20. storočia – Derekom Princom.

Organizačná štruktúra
---------------------

Celé Kresťanské spoločenstvo Milosť na Slovensku aj Církev Víry Milost v Česku sú vedené senior pastorom, bývalým úspešným judistom, Jaroslavom Křížom, ktorý je zároveň pastorom zboru v Banskej Bystrici. V zboroch pôsobia tiež volení alebo ustanovení presbyteri a diakoni. Jednotlivé zbory sú vedené ustanovenými pastormi, misijné skupiny zväčša pastormi blízkych zborov. Pastori ostatných zborov KS Milosť a Církve Víry Milost sú podriadení senior pastorovi spoločenstva.[chýba zdroj]

Reakcie
-------

Reakcie na Kresťanské spoločenstvo Milosť sú rôzne a pochádzajú z rôznych zdrojov. Najjednoduchšie ich možno rozdeliť na reakcie príslušných štátnych organizácii a reakcie členov iných registrovaných cirkví, najmä rímskokatolíckej cirkvi. V rozhovore pre Rádio Lumen v roku 2013 uvádza Ján Juran, riaditeľ Cirkevného odboru Ministerstva kultúry SR, že v registračnom konaní Cirkvi kresťanských spoločenstiev Slovenska dospelo Ministerstvo kultúry ako registračný orgán k názoru, že nie je dôvod na jej registráciu, najmä z dôvodu neznášanlivosti voči ostatným cirkvám, členom iných náboženstiev a osobám bez vyznania. Spis podľa Jurana preukazuje najmä neznášanlivosť voči ostatným cirkvám a proselytizmus. Podľa Ivany Škodovej zo združenia Integra – Centra prevencie v oblasti siekt, viacerí bývalí členovia tohto spoločenstva trpeli psychickými problémami, najmä silným strachom z démonov, kliatby a strachu z vonkajšieho sveta, ako aj subjektívnym pocitom ohrozenia zo strany členov spoločenstva a pocitom prenasledovania. Iná zo známych reakcií je z časopisu Rozmer, ktorý vydáva Centrum pre štúdiu siekt, ktoré je odborným pracoviskom Ekumenickej rady cirkví na Slovensku. Autorka článku aj tu podobne obviňuje kresťanské spoločenstvá z pôsobenia na psychiku svojich veriacich. Kritické sú aj Katolícke noviny. Okrem početných teologických výhrad spomínajú psychologickú manipuláciu a biblický fundamentalizmus. Kresťanské spoločenstvo s kritikou nesúhlasí.

Mgr. František Fojtík znalec v oblasti religionistiky, ekleziológie, siekt a nových náboženských hnutí vypracoval znalecký posudok, v ktorom poprel tvrdenia o porušovaní ľudských práv, či manipulácie alebo iné závažné tvrdenia, z ktorých boli KS Milosť obvinené. Ani v jednej z 11 odpovedí zo strany cirkví a náboženských spoločností, ktoré reagovali na žiadosť znalca o poskytnutie súčinnosti, nebolo uvedené, že by činnosť KS Milosť voči nim vykazovala nejaké známky porušovania mravnosti, zásad ľudskosti či znášanlivosti. 

Charakteristickými znakmi KS Milosť podľa Fojtíka sú:

* vysoká miera individuálnej slobody veriacich, dôraz na evanjelizáciu a misiu,
* filosemitizmus, ktorý zdôrazňuje nenahraditeľnú rolu Izraela a Židov v dejinách spásy ľudstva,
* veľká informačná otvorenosť voči verejnosti,
* celospoločenský prínos v oblasti prevencie proti antisemitizmu, intolerancie, rasizmu a xenofóbie,
* schopnosť pozerať sa na zložité otázky ľudského života, ľudského konania primerane ľudsky,
* nedogmatický prístup,
* veľká dynamika zmien v štruktúrach, učení a náboženskej praxi,
* veľká miera autonómie jednotlivých zborov hlásiacich sa k registračnému procesu,
* snaha o posvätený spôsob života veriacich, ktorá vedie k významným pozitívnym zmenám v osobných životoch stúpencov,
* dôraz na emocionálnu stránku praktickej zbožnosti,
* spontánnosť a modernosť chválospevov,
* autoritatívny model vedenia zborov s malou mierou demokratických a kontrolných mechanizmov v oblasti organizácie a správy cirkvi, tým pádom možný potenciál rizika zneužitia autority zo strany duchovnej autority,
* neformálnosť v oblasti cirkevného života, členstva, vzťahov medzi duchovnými autoritami a veriacimi.

Samotné spoločenstvá Milosť proklamujú zvýšenú frekvenciu pozitívnych reakcií, ktoré považujú za svedectvá o legitimite a správnosti svojho učenia a výkladu Písma. Milosť poskytuje záujemcom o členstvo množstvo záznamov o uzdraveniach z chorôb, o oslobodení od závislostí, viditeľných spôsoboch zmeny životov, životných štýlov ľudí, ktorí zažili „Boží dotyk". Kresťanské spoločenstvá Milosť preto založili klub Menora, kde sa starajú a pomáhajú ľuďom závislým od drog či iných návykových látok. Rovnako KS Milosť v roku 2012, založilo Česko-Slovenský nadačný fond Milosť na pomoc ľuďom v núdzi.

Registrácia
-----------

Najvyšší súd SR rozhodol opakovane ako aj v roku 2009 v prospech Kresťanského spoločenstva vo veci jeho odvolania proti rozhodnutiu Ministerstva kultúry o zamietnutí žiadosti tejto skupiny o registráciu. Podľa rozhodnutia Najvyššieho súdu, ktoré Ministerstvo kultúry dostalo, Ministerstvo neuviedlo dôkazy na podporu zamietnutia žiadosti skupiny o registráciu. Ministerstvo preto obnovilo konanie o registrácii, o čom informovalo Kresťanské spoločenstvo. Dodnes však stále čaká na uznanie od Ministerstva kultúry. Registrácia cirkvi KS Milosť, ktorá vystupuje na území Česka pod názvom "Cirkev víry" bola štátom uznaná a zaregistrovaná 30. apríla 2012 v Česku.

V roku 2013 bol opätovne vypracovaný znalecký posudok na činnosť Kresťanských spoločenstiev. Posudok vypracoval Mgr. František Fojtík znalec v oblasti religionistiky, ekleziológie, siekt a nových náboženských hnutí, ktorý preukázal právoplatnosť pre uznanie registrácie cirkvi Kresťanské spoločenstvo Milosť a poprel tvrdenia o porušovaní ľudských práv, či manipulácie alebo iné závažné tvrdenia, z ktorých boli KS Milosť obvinené. Napriek tomu, že v roku 2014 Kresťanské spoločenstvo Milosť splnilo všetky zákonné podmienky, stále čaká na uznanie pre registráciu od ministerstva kultúry.

Medzičasom Cirkev Kresťanské spoločenstvá Slovenska 3-krát požiadala o registráciu, 3-krát im bola zamietnutá, 3-krát sa odvolali, 2-krát z toho im Najvyšší súd SR dal za pravdu. Po treťom zamietnutí registrácie sa Kresťanské spoločenstvá opäť odvolali, podali rozklad. Čaká sa, ako sa bude táto situácia ďalej rozvíjať.

Referencie
----------

1. 1 2 3   *O nás* [online]. Banská Bystrica: Kresťanské spoločenstvo Milosť Banská Bystrica, [cit. 2011-04-24]. Dostupné online.
2. ↑   *Kontakt* [online]. Banská Bystrica: Kresťanské spoločenstvo Milosť Banská Bystrica, [cit. 2011-04-24]. Dostupné online.
3. 1 2 3 4   *Program* [online]. Banská Bystrica: Kresťanské spoločenstvo Milosť Banská Bystrica, [cit. 2011-04-24]. Dostupné online.
4. ↑
5. ↑   *Život v Cirkvi* [online]. Žilina: Kresťanské spoločenstvo Milosť Žilina, [cit. 2011-04-24]. Dostupné online.
6. 1 2   *Čomu veríme* [online]. Nitra: Kresťanské spoločenstvo Milosť Nitra, [cit. 2011-04-24]. Dostupné online. Archivované 2010-12-20 z originálu.
7. ↑   *Nebezpečná sekta alebo kresťanské spoločenstvo Milosť* [online]. gloria.tv. Dostupné online.
8. ↑   *Charizmatické bludy* [online]. Evanjelická cirkev augsburského vyznania na Slovensku. Dostupné online. Archivované 2014-11-04 z originálu.
9. 1 2 3   *Úvodná stránka* [online]. Nitra: Kresťanské spoločenstvo Milosť Nitra, [cit. 2011-04-25]. Dostupné online. Archivované 2010-12-20 z originálu.
10. 1 2   *Úvodná stránka* [online]. Žilina: Kresťanské spoločenstvo Milosť Žilina, [cit. 2011-04-24]. Dostupné online.
11. ↑   *Letný tábor* [online]. Žilina: Kresťanské spoločenstvo Milosť Žilina, [cit. 2011-04-24]. Dostupné online.
12. ↑
13. ↑
14. ↑
15. ↑  Zaostrené 17.08.2013, Ivo Novák; Téma: Kulty a sekty (kresťanské spoločenstvo Milosť). Dostupné online. Archivované 2018-03-17 na Wayback Machine
16. ↑   *História ERC v SR* [online]. Bratislava: Ekumenická rada cirkví na Slovensku, [cit. 2011-04-24]. Dostupné online.
17. ↑  ŠKODOVÁ, Ivana. *Kresťanské spoločenstvá* [online]. Banská Bystrica: [cit. 2011-04-24]. Dostupné online.
18. ↑  HUCÍK, Pavol. Prečo si dať pozor na tzv. kresťanské spoločenstvá. *Katolícke noviny* (Bratislava: Spolok svätého Vojtecha), 2011-03-23. Dostupné online [cit. 2019-03-17].
19. ↑   *Reportéri* [online]. Kresťanské spoločenstvo, 2017-01-24, [cit. 2019-03-17]. Dostupné online.
20. 1 2
21. ↑  Svedectvo uzdravenia:
22. ↑   *Archivovaná kópia* [online]. [Cit. 2015-05-02]. Dostupné online. Archivované 2015-03-21 z originálu.
23. ↑
24. ↑   *Rozsudok Najvyššieho súdu Slovenskej republiky zo dňa 26.9.2012, spisová značka 6Sž/16/2011* [online]. Ministerstvo spravodlivosti SR, [cit. 2018-03-16]. Dostupné online.
25. ↑   *Archivovaná kópia* [online]. [Cit. 2015-05-02]. Dostupné online. Archivované 2015-05-19 z originálu.
26. ↑   *Ministerstvo kultúry SR - Neprehliadnite* [online]. www.culture.gov.sk, [cit. 2019-03-14]. Dostupné online. [nefunkčný odkaz]

Externé odkazy
--------------

* Oficiálna stránka